**Aranka György Nyelv- és Beszédművelő Verseny**

**2018. 03. 24.**

**országos szakasz**

**Apáczai Csere János Elméleti Líceum – Kolozsvár**

1. Három tavasz-vers sorai az utolsó szakaszok kivételével összekeveredtek. Szerkeszd vissza a szövegeket eredeti formájukra és indokold, milyen szempontokat vettél figyelembe munkád során! Kiindulópontként vedd figyelembe az alábbiakat is:

Áprily Lajos: *Nő már a nap* című verse 4/4-es ütemű, páros rímeket használ,

Szécsi Margit: *Március* című versében váltakoznak a nyolc és hétszótagú sorok,

Szabó Lőrinc: *Tavasz elé* című verse szintén páros rímeket használ.

Mindhárom vers felszólítással végződik.

Az egyes verseken belül nem változtattunk a sorok eredeti sorrendjén.

Ember, ne félj: nő már a nap!

Itt az ünnepe a ragyogásnak,

Dárdáit már rázza valahol a nap.

Téli szellők, fújjatok csak,

játsszatok a hajamon.

A jégfogú szél nem harap.

A koldus is dúdolva jár,

Hallod az arany fanfárokat?

ragyog rongyán a napsugár.

Olvassz havat, melengető,

márciusi szép napom.

A fényben szinte kigyúlnak a házak:

Fagyos folyó megáradjon,

kigyúlok én is a fény előtt

vessen bimbót minden ág.

A gond sem él mindig, ne hidd,

s ahogy a zöldülő mezők

visszaverik és üldözik

a tél fehér seregeit,

ragadd meg és a hóra vidd.

Szebb a somfa gyenge szirma

Mint a szürke jégvirág.

úgy ébredek a magam erejére,

Március van, március van

A hóval szétfoszlik hamar:

Ember s állat érzi már:

elmossa egy langyos vihar.

Dong a kaptár, szárnyat rezget

Százezernyi kismadár.

A déli szél kürtjébe fú,

úgy tölt be a március melege, vére

Jó volna a nagykabátot

Félredobni s könnyeden

úgy járom a várost ittasan

játszani és birkózni a

városvégi zöld gyepen.

s szivemben a nap arany arca van.
Óh, harsonás fény, győzelem!
léggömbbel játszik egy fiú.

Jó volna már munkálkodni

Rugókon táncol az utca velem:

Arra vár a kert, mező,

szállok: sugárkezek emelnek

Szép reményhez, szorgalomhoz

fölébe házaknak, hegyeknek:

kell a fény, a jó idő.

Most elszakadt a gömb-zsineg

szállok, föl, óriás, torony

s az égbe szétharangozom:

Pacsirtának kék magasság,

Vetőmagnak tiszta föld -

Erő, megváltás, remény és vigasz,

s gömbje boldogan lebeg.

Jöjj el, tavasz, földről, égről

Ringatja a tavasz szele–

már a telet eltöröld!

szállj fel, kedvem, szállj fel vele!

jövel, szentlélek uristen, tavasz!

2. a) Milyen irodalom körétől távol eső tudomány szakkifejezései teremtik meg az alábbi vers hangulatát? Írd össze ezeket, és röviden (5-8 sorban) indokold, szerinted milyen szerepet töltenek be a vers hangulatának megteremtésében, mondanivalójának kifejezésében!

b) Írj tetszőleges ritmus- és rímképletű, maximum nyolc soros verset, amelyben valamely más tudományterület (pl. biológia, kémia, fizika, földrajz, informatika stb.) szakkifejezései töltenek be fontos szerepet. Legalább egy ilyen kifejezés kerüljön rímhelyzetbe!

c) Adj címet a versednek!

**Szabó T Anna: Térzajlás**

Ezek az absztrakt reggelek.

A nyolc négyszög: ablakkeret,

mögötte tetők összevissza

háromszöge, sok ferde síkja,

tűzfal, kémények, szegletek:

függőleges felületek,

a lassan csúszó hó alatt

a csupasz tetőcserepek,

tetőgerincek torlasza,

bordázat párhuzamosa

a csarnok görbe bádogtestén,

a sokirányú, behatárolt,

de így-úgy mégis összetartó

koordinátákba rendezett tér –

a napsugár percmutatója

egy-egy részletre rámutat,

fény élesíti, hó lazítja

a megcsuszamló síkokat,

mozgalmas, mégis mozdulatlan

formák, irányok az anyagban –

tartsd tisztán a tekinteted:

vigyázz, ha nem figyelsz oda,

elkap, megszédít és begyűr

a zajló tértektonika.

3. Helyettesítsd be a kihagyott szavak helyét! (Nem kell egyeznie az eredeti szöveggel!) Indokold a címválasztásodat!

Horváth Benji: ………..

Itt ülsz, hogy összetéped akkor mind.

Három éve nem ez volt a cél.

A ……. kivirágzott kint,

 itt az idő, fintort vág, ……,

a kerítésen borostyánágak nyomai.

Valamikor hozzájuk hasonlítottad magad,

hogy másznak fölfelé és ……….,

levágták azóta rólad őket.

Lépni kell megint ezek szerint,

be kell csuknod lassan ezt a könyvet is,

bár minden ……... Most már

a szél viszi, vigyázza ……… is,

egy hónap múlva majd a meggyfák

……….. szírmaik. És Artemisz

majd ………., ha lesed lányait.

Leülsz egy téren, nézed ………szobrát,

felnyitsz egy bort, idézed Kavafiszt.

Nem *de* és nem *várj* és nem *csak*,

hanem ahogy a …….. s a madarak,

és testeden az ágak nyomai.

**Javítókulcs**

1. Összesen 5 pont. Ebből 2 jár az indoklásra (koherencia, szempontok feltűntetése, kifejtése stb.) további három, (versenként 1-1) a versek visszafejtésére. Nem törekszünk 100 %-os eredményre, (ámbár a versek képi világa, rím- és ritmus képlete akár ezt is megengedné.) Az eredeti verseket lásd a javítókulcs végén.
2. Összesen 10 pont. Ebből 1-1 pont jár a címadásra és arra, hogy a versenyző felismeri és leírja hogy a geometria/mértan területéről származnak az adott kifejezések. Ezek igaziból „potyapontok”, a címadásra járó pontot csak akkor kell megadni, ha az általa írt vershez valóban talál, ha hozzátesz valamit. 3 pontot ér az indoklás (ismét a koherenciát, logikát, példázás pontosságát lehet pontozni.) 5 pont jár a saját versre, ebből 1 a rímhelyzetbe került szakkifejezésért, 2 ha az általa választott tudományterület legalább három kifejezését felhasználja, és 2 pont a kreativitásra.
3. Összesen 5 pont. Ebből 3 jár azért, hogy minden kihagyott helyre tud írni valamilyen találó szót, és 2 a címadás indoklásáért.

Nem szempont az eredeti kifejezésekkel való egyezés, bármit írhatnak, ami szerintük talál a kihagyott helyekre.

Az eredeti versek:

**Áprily Lajos: Nő már a nap**

Ember, ne félj: nő már a nap!

A jégfogú szél nem harap.

A koldus is dúdolva jár,

ragyog rongyán a napsugár.

A gond sem él mindig, ne hidd,

ragadd meg és a hóra vidd.

A hóval szétfoszlik hamar:

elmossa egy langyos vihar.

A déli szél kürtjébe fú,

léggömbbel játszik egy fiú.

Most elszakadt a gömb-zsineg

s gömbje boldogan lebeg.

Ringatja a tavasz szele-

szállj fel, kedvem, szállj fel vele!

**Szabó Lőrinc: Tavasz elé**

Dárdáit már rázza valahol a nap.

Hallod az arany fanfárokat?

Itt az ünnepe a ragyogásnak,

a fényben szinte kigyulnak a házak:

kigyúlok én is a fény előtt

s ahogy a zöldülő mezők

visszaverik és üldözik

a tél fehér seregeit,

úgy ébredek a magam erejére,

úgy tölt be a március melege, vére,

úgy járom a várost ittasan

s szivemben a nap arany arca van.

Óh, harsonás fény, győzelem!

Rugókon táncol az utca velem:

szállok: sugárkezek emelnek

fölébe házaknak, hegyeknek:

szállok, föl, óriás, torony,

s az égbe szétharangozom:

Erő, megváltás, remény és vigasz,

jövel, szentlélek uristen, tavasz!

**Szécsi Margit: Március**

Téli szellők, fújjatok csak,

játsszatok a hajamon.

Olvassz havat, melengető

márciusi szép napom.

Fagyos folyó megáradjon,

vessen bimbót minden ág.

Szebb a somfa gyenge szirma

mint a szürke jégvirág.

Március van, március van.

Ember s állat érzi már,

dong a kaptár, szárnyat rezget

százezernyi kismadár.

Jó volna a nagykabátot,

félredobni s könnyeden

játszani és birkózni a

városvégi zöld gyepen.

Jó volna már munkálkodni,

arra vár a kert, mező.

Szép reményhez, szorgalomhoz

kell a fény, a jó idő.

Pacsirtának kék magasság,

vetőmagnak tiszta föld –

Jöjj el, tavasz, földről, égről

már a telet eltöröld!

**Horváth Benji: Borostyán**

Itt ülsz, hogy összetéped akkor mind.

Három éve nem ez volt a cél.

A magnólia kivirágzott kint,

itt az idő, fintort vág, legyint,

a kerítésen borostyánágak nyomai.

Valamikor hozzájuk hasonlítottad magad,

hogy másznak fölfelé és örökzöldek,

levágták azóta rólad őket.

Lépni kell megint ezek szerint,

be kell csuknod lassan ezt a könyvet is,

bár minden folytatódik. Most már

a szél viszi, vigyázza reggel is,

egy hónap múlva majd a meggyfák

hullatják szírmaik. És Artemisz

majd felügyel, ha lesed lányait.

Leülsz egy téren, nézed Hermész szobrát,

felnyitsz egy bort, idézed Kavafiszt.

Nem *de* és nem *várj* és nem *csak*,

hanem ahogy a metronóm s a madarak,

és testeden az ágak nyomai.